

ที่ มท 0808.4/ว กรมส่งเสริมการปกครองท้องถิ่น

 ถนนนครราชสีมา เขตดุสิต กทม. 10300

 มกราคม 2562

เรื่อง การจัดทำรายงานสำรวจสินทรัพย์ขององค์กรปกครองส่วนท้องถิ่นเพื่อการจัดทำบัญชีและรายงานการเงิน

 ตามมาตรฐานการบัญชีภาครัฐและนโยบายการบัญชีภาครัฐขององค์กรปกครองส่วนท้องถิ่น

เรียน ผู้ว่าราชการจังหวัด ทุกจังหวัด

อ้างถึง 1. หนังสือกรมส่งเสริมการปกครองท้องถิ่น ที่ มท. 0808.4/ว 3298 ลงวันที่ 16 ตุลาคม พ.ศ. 2561

 2. หนังสือกรมบัญชีกลาง ที่ กค 0410.3/ว 567 ลงวันที่ 21 ธันวาคม 2561

 ตามที่กรมส่งเสริมการปกครองท้องถิ่นได้ซักซ้อมให้องค์กรปกครองส่วนท้องถิ่น เตรียมข้อมูลของที่ดิน อาคาร อุปกรณ์ วัสดุ และสินทรัพย์โครงสร้างพื้นฐาน เช่น โครงข่ายถนน ระบบท่อระบายน้ำทิ้ง ระบบประปาและไฟฟ้า เป็นต้น และบันทึกข้อมูลในระบบบัญชีคอมพิวเตอร์ขององค์กรปกครองส่วนท้องถิ่น (e-LAAS) ให้ครบถ้วน เพื่อรองรับการจัดทำบัญชีและรายงานการเงินตามมาตรฐานการบัญชีภาครัฐและนโยบายการบัญชีภาครัฐ ประกอบกับกระทรวงการคลังโดยกรมบัญชีกลางได้แจ้งเวียนให้องค์กรปกครองส่วนท้องถิ่นสำรวจสินทรัพย์ตามคู่มือการจัดทำรายงานสำรวจสินทรัพย์ขององค์กรปกครองส่วนท้องถิ่น เพื่อนำข้อมูลสินทรัพย์มาจัดทำบัญชีและรายงานการเงิน ให้สอดคล้องกับมาตรฐานการบัญชีภาครัฐและนโยบายการบัญชีภาครัฐ นั้น

กรมส่งเสริมการปกครองท้องถิ่น ขอเรียนว่า เพื่อเป็นการลดภาระ และความซ้ำซ้อนในการปฏิบัติงานขององค์กรปกครองส่วนท้องถิ่น จึงขอให้จังหวัดแจ้งองค์กรปกครองส่วนท้องถิ่นดำเนินการ ดังนี้

1. ศึกษาคู่มือการจัดทำรายงานสำรวจสินทรัพย์ขององค์กรปกครองส่วนท้องถิ่น เพื่อการจัดทำบัญชีและรายงานการเงินตามมาตรฐานการบัญชีภาครัฐและนโยบายการบัญชีภาครัฐ

2. จัดประเภทสินทรัพย์ตามตารางการจัดประเภทสินทรัพย์

3. ตีราคา กำหนดอายุการใช้งาน และคำนวณค่าเสื่อมราคาสินทรัพย์ตามหลักเกณฑ์และวิธีการตีราคาสินทรัพย์ที่กรมบัญชีกลางกำหนด

4. แก้ไข ปรับปรุงข้อมูลรายการสินทรัพย์ในระบบบัญชีคอมพิวเตอร์ขององค์กรปกครองส่วนท้องถิ่น (e-LAAS) ตามข้อ 2 และข้อ 3 เพื่อให้ข้อมูลมีความถูกต้อง ครบถ้วน

5. พิมพ์รายงานพร้อมแนบไฟล์จากระบบบัญชีคอมพิวเตอร์ขององค์กรปกครองส่วนท้องถิ่น (e-LAAS) เพื่อจัดส่งให้สำนักงานคลังจังหวัดภายในวันที่ 31 กรกฎาคม 2562

/ทั้งนี้...

- 2 -

ทั้งนี้ หากองค์กรปกครองส่วนท้องถิ่นใดที่ไม่สามารถจัดส่งข้อมูลดังกล่าวจากระบบบัญชีคอมพิวเตอร์ขององค์กรปกครองส่วนท้องถิ่น (e-LAAS) ได้ทันตามระยะเวลาที่กำหนด ให้จัดทำรายงานด้วยมือส่งสำนักงานคลังจังหวัด โดยสามารถดาวน์โหลดคู่มือการจัดทำรายงานสำรวจสินทรัพย์ขององค์กรปกครองส่วนท้องถิ่น เพื่อการจัดทำบัญชีและรายงานการเงินตามมาตรฐานการบัญชีภาครัฐและนโยบายการบัญชีภาครัฐ ได้ที่ www.cgd.go.th หากมีข้อสงสัยในการตีราคาสินทรัพย์ การกำหนดอายุการใช้งาน และการคำนวณค่าเสื่อมราคาสินทรัพย์ ให้ติดต่อสอบถามที่กองบัญชีภาครัฐ กลุ่มงานระบบบัญชีภาครัฐ กรมบัญชีกลาง โทร. 02-127-7407-10

 จึงเรียนมาเพื่อโปรดทราบ และแจ้งองค์กรปกครองส่วนท้องถิ่นดำเนินการต่อไป

 ขอแสดงความนับถือ

 อธิบดีกรมส่งเสริมการปกครองท้องถิ่น